Document ID: 32010R1114

РЕГЛАМЕНТ (ЕС) № 1114/2010 НА КОМИСИЯТА
от 1 декември 2010 година
за определяне на подробни правила за прилагането на Регламент (ЕО) № 2494/95 на Съвета по отношение на минималните стандарти при качеството на тегловните стойности на ХИПЦ и за отмяна на Регламент (ЕО) № 2454/97 на Комисията
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 2494/95 на Съвета (1) от 23 октомври 1995 г. относно хармонизираните индекси на потребителските цени, и по-специално член 3 от него,
като има предвид, че:
(1)
Хармонизираните индекси на потребителските цени (ХИПЦ) са хармонизирани данни за инфлацията, които се изискват от Комисията и от Европейската централна банка във връзка с изпълнението на функциите им по член 140 от Договора за функционирането на Европейския съюз. ХИПЦ имат за цел да улеснят съпоставянето в международен план на инфлацията на потребителските цени. Те служат като важни показатели за управлението на паричната политика.
(2)
Член 8, параграф 3 от Регламент (ЕО) № 2494/95 изисква тегловните стойности на ХИПЦ да се актуализират с периодичност, достатъчна за спазването на изискванията за съпоставимост и надеждност. ХИПЦ, които се основават на тегловни стойности, актуализирани с различна периодичност, е възможно да не отговорят на изискванията за съпоставимост и надеждност.
(3)
С Регламент (ЕО) № 2454/97 на Комисията (2) от 10 декември 1997 г. относно условията по прилагането на Регламент (ЕО) № 2494/95 на Съвета относно минимални стандарти при качеството на тегловните стойности на ХИПЦ се установяват правила, гарантиращи, че конструирането на ХИПЦ е извършено при използване на тегловни стойности, които са достатъчно надеждни и съотносими за целите на международните сравнения. Тези правила сега следва да се променят, за да се вземат предвид настъпилите промени в областта на ХИПЦ. По тази причина мерките, предвидени в настоящия регламент, следва да заменят предвидените в Регламент (ЕО) № 2454/97, които следва да бъдат отменени.
(4)
Член 9 от Регламент (ЕО) № 2494/95 изисква ХИПЦ да представляват индекси на цените от типа Ласпейрес. Когато се променят относителните цени на различни стоки и услуги, схемите на разходите на потребителите могат да се променят до степен, налагаща да се актуализират тегловните стойности на съответните групи разходи, и по-специално заложените в основата им количества, за да се осигури тяхната съотносимост.
(5)
По силата на член 4 от Регламент (ЕО) № 1749/96 (3) от 9 септември 1996 г. относно първоначалните мерки за прилагане на Регламент (ЕО) № 2494/95 на Съвета относно хармонизираните индекси на потребителските цени, ХИПЦ следва да се съставят така, че да включват ценовите промени на новопридобили значение стоки или услуги и свързаните с тях разходи.
(6)
Настоящият регламент следва да се прилага, без да се накърняват минималните стандарти при третирането на застрахователните тегловни стойности в съответствие с Регламент (ЕО) № 1617/1999 на Комисията (4) от 23 юли 1999 г. за установяване на подробни правила за прилагане на Регламент (ЕО) № 2494/95 на Съвета относно минималните стандарти при третирането на застраховането в ХИПЦ.
(7)
Тегловните стойности на равнище подразделения, групи и класове от статистическата методология COICOP/HICP (5) не бива да се променят през отделните месеци в рамките на годината, освен ако това не става в съответствие с разпоредбите на Регламент (ЕО) № 330/2009 на Комисията (6) от 22 април 2009 г., отнасящи се до минималните стандарти за отчитане на сезонните продукти в ХИПЦ.
(8)
Настоящият регламент не следва да изисква от държавите-членки да извършват нови статистически проучвания или да извършват проучвания на семейния бюджет по-често от веднъж на всеки пет години, предвид обстоятелството, че от държавите-членки се изисква да съставят националните сметки в съответствие с Европейската система от сметки (ESA 1995) (7) и че тегловните стойности по страни, които са необходими, за да се получат агрегирани резултати за ХИПЦ в еврозоната, ЕС и други агрегирани резултати, се основават на данните от националните сметки.
(9)
В съответствие с член 13 от Регламент (ЕО) № 2494/95 бе взет предвид принципът за ефективност на разходите.
(10)
В съответствие с член 5, параграф 3 от Регламент (ЕО) № 2494/95 бяха проведени консултации с Европейската централна банка.
(11)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Предмет
Целта на настоящия регламент е да се установят минимални стандарти за качеството на тегловните стойности на хармонизираните индекси на потребителските цени („ХИПЦ“).
Член 2
Определения
За целите на настоящия регламент се прилагат следните определения:
1.
терминът „отправен период на тегловните стойности“ на даден ХИПЦ означава 12-месечният период на потребление или разходи, въз основа на който се прави оценка на тегловните стойности за съставянето на стойностите на последния индекс ХИПЦ;
2.
терминът „подиндекси“ означава подиндексите, предвидени в Регламент (ЕО) № 2214/96 на Комисията (8) от 20 ноември 1996 г. относно хармонизираните индекси на потребителските цени: предаване и разпространение на подиндекси на ХИПЦ.
Член 3
Минимални стандарти за тегловните стойности на ХИПЦ
1. Всеки месец от текущата година t държавите-членки изготвят ХИПЦ, като използват тегловните стойности на подиндексите, които отразяват схемата на разходите на потребителите през отправния период на тегловните стойности и имат за цел да бъдат възможно най-представителни за схемите на разходите на потребителите през предходната календарна година.
2. В резултат на това ежегодно държавите-членки преразглеждат и осъвременяват тегловните стойности на подиндексите на ХИПЦ, като вземат предвид предварителните данни от националните сметки за схемите на потребление през година t-2, освен при изключителни и надлежно мотивирани обстоятелства, а също всяка налична и имаща отношение информация от проучвания на бюджетите на домакинствата и други източници на данни, които са достатъчно надеждни за целите на ХИПЦ.
3. По отношение на тегловните стойности под нивото на подиндексите, включително тези, касаещи елементарните групи продукти, определени в Регламент (ЕО) № 1749/96, държавите-членки използват тегловни стойности, които в никакъв случай не са по-стари от седем години.
4. Държавите-членки ежегодно преценяват дали са настъпили или не сериозни и трайни промени на пазара, засягащи количествата в подразделите на COICOP/ХИПЦ, в промеждутъка между периодите, описани в параграфи 2 и 3 и периода t-1, с цел да се изчислят тегловни стойности, които да бъдат възможно най-осъвременени. По-специално следва да се преразгледат разходите за потребление по отношение на подразделите от COICOP/ХИПЦ, за които е известно, че са променени вследствие на административни решения, и по отношение на продуктите на бързоразвиващите се пазари.
5. Всякакви корекции на тегловните стойности, направени в съответствие с настоящия член, пораждат действие с индекса за януари в година t. Тегловните стойности на ХИПЦ за предходните години не подлежат на преразглеждане, без с това да се накърнява възможността за поправяне на грешки в съответствие с член 4 от Регламент (ЕО) № 1921/2001 на Комисията (9) от 28 септември 2001 г. за определяне на подробни правила за прилагането на Регламент (ЕО) № 2494/95 на Съвета относно минималните стандарти за ревизиране на ХИПЦ и за изменение на Регламент (ЕО) № 2602/2000. При всички случаи тегловните стойности на ХИПЦ пораждат действие с индекса за януари всяка година и подлежат на осъвременяване на цените спрямо цените за предходния месец декември.
Член 4
Контрол на качеството
Държавите-членки предоставят на Комисията (Евростат), по нейно искане, достатъчно информация за тегловните стойности, използвани за съставянето на ХИПЦ, включително за използвания отправен период за тегловните стойности, резултата от годишния преглед и извършените корекции, за да се извърши оценка на спазването на настоящия регламент.
Член 5
Прилагане
Разпоредбите на настоящия регламент пораждат действие най-късно с индекса за януари 2012 г.
Член 6
Отмяна
Регламент (ЕО) № 2454/97 се отменя, считано от януари 2012 г. Позоваванията на отменения регламент се считат за позовавания на настоящия регламент.
Член 7
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 декември 2010 година.

Labels: 3
7
2
19